സഭ ഭൂമിയിടപാട് കേസില് മാര് ജോര്ജ്ജ് ആലഞ്ചേരിക്ക് തിരിച്ചടി കര്ദിനാള് വിചാരണ നേരിടണമെന്ന് ഹൈക്കോടതി അതിരൂപത മുന് ഫിനാന്സ് ഓഫീസര് ഫാദര് ജോഷി പുതുവയും ഭൂമി വാങ്ങിയ സാജു വര്ഗീസും വിചാരണ നേരിടണം ജില്ലാ സെഷന്സ് കോടതി ഉത്തരവ് ശരിവെച്ചു ആറ് ഹര്ജികളും തള്ളി ഹൈക്കോടതി കൊച്ചി: സീറോ മലബാര് സഭയില് വിവാദമായ ഭൂമിയിടപാട് കേസില് കര്ദിനാള് ജോര്ജ്ജ് ആലഞ്ചേരിക്ക് തിരിച്ചടി. കര്ദിനാള് വിചാരണ നേരിടണമെന്ന എറണാകുളം ജില്ലാ സെഷന്സ് കോടതി ഉത്തരവ് ഹൈക്കോടതി ശരിവെച്ചു. കീഴ്കോടതി ഉത്തരവ് തള്ളണമെന്ന കര്ദിനാളിന്റെ ഹര്ജി കോടതി തള്ളി. മാര് ജോര്ജ്ജ് ആലഞ്ചേരി,അതിരൂപത മുന് ഫിനാന്സ് ഓഫീസര് ഫാദര് ജോഷി പുതുവ ഭൂമി വാങ്ങിയ സാജു വര്ഗീസ് എന്നിവര് കേസില് വിചാരണ നേരിടണമെന്നായിരുന്നു കീഴ്കോടതി ഉത്തരവ്. ഈ ഉത്തരവ് കോടതി ശരിവെച്ചു. തൃക്കാക്കര മജിസ്ട്രേറ്റ് കോടതി ഉത്തരവ് റദ്ദാക്കണമെന്ന് കാണിച്ച് കര്ദിനാള് മുന്പ് നല്കിയ ഹര്ജി സെഷന്സ് കോടതി തള്ളിയിരുന്നു. എറണാകുളം അങ്കമാലി അതിരൂപതയുടെ ഉടമസ്ഥതയിലുള്ള കാക്കനടുള്ള 60 സെന്റ് ഭൂമി വില്പ്പന നടത്തിയതിലൂടെ സഭയ്ക്ക് ലക്ഷങ്ങളുടെ നഷ്ടം ഉണ്ടായെന്നും സഭയുടെ വിവിധ സമിതികളില് ആലോചിക്കാതെയാണ് ഭൂമി നടത്തിയതെന്നുമാണ് കേസ്. ഭൂമി ഇടപാടില് തനിക്കെതിരായ 8 കേസുകളും റദ്ദാക്കണം എന്നും കര്ദ്ദിനാള് ഹര്ജിയില് ആവശ്യപ്പെട്ടിരുന്നു. എന്നാല്, കോടതി ഇത് ശരിവെക്കാന് തയ്യാറായില്ല. നേരത്തെ ഭൂമി ഇടപാട് കേസില് നടന്നത് ഗുരുതര സാമ്ബത്തിക ക്രമക്കേടെന്ന് ആദായനികുതി വകുപ്പ് കണ്ടെത്തിയിരുന്നു. ഇടപാടില് വന് നികുതി വെട്ടിപ്പ് നടന്നുവെന്നും ആദായ നികുതി വകുപ്പിന്റെ അന്തിമ റിപ്പോര്ട്ടില് വ്യക്തമാക്കുന്നു. മൂന്നരക്കോടി രൂപ പിഴ ഇനത്തില് അടയ്ക്കണമെന്നും ആദായനികുതി വകുപ്പ് ആവശ്യപ്പെട്ടു. കേസില് കര്ദിനാള് മാര് ജോര്ജ് ആലഞ്ചേരിക്കെതിരേ മുന് പ്രൊക്യുറേറ്റര് ജോഷ് പുതുവ നിര്ണായക മൊഴിയും നല്കി. ഇടനിലക്കാരന് സാജു വര്ഗ്ഗീസിനെ പരിചയപ്പെടുത്തിയത് കര്ദിനാള് ആലഞ്ചേരിയാണെന്നും രജിസ്ട്രേഷന് പേപ്പറുകള് തയ്യാറാക്കി കര്ദിനാളിന് കൈമാറിയത് സാജുവാണെന്നും ജോഷ് മൊഴി നല്കി. കോട്ടപ്പടി ഭൂമി മറിച്ചുവില്ക്കുന്നതുമായി ബന്ധപ്പെട്ട് ചെന്നൈയിലുള്ള ചിലരുമായി കര്ദിനാള് കൂടിക്കാഴ്ച നടത്തിയിരുന്നുവെന്നും ജോഷിന്റെ മൊഴിയില് പറയുന്നു. യഥാര്ഥ വിലയെക്കാള് കുറച്ചുകാണിച്ചാണ് ഇടപാട് നടന്നത്. എന്നാല് എറണാകുളം അതിരൂപതയുടെ അക്കൗണ്ടിലേക്ക് പണം എത്തിയിരുന്നില്ല. മാത്രമല്ല കൂടുതല് തുകയുടെ വില്പ്പന ഭൂമിയുമായി ബന്ധപ്പെട്ട് നടന്നതായും പരിശോധനയില് കണ്ടെത്തിയിരുന്നു. ഭൂമി വിലയുടെ കണക്കെടുപ്പ് ഉള്പ്പെടെയുള്ള കാര്യങ്ങല് 14 പേജുള്ള റിപ്പോര്ട്ടില് സൂചിപ്പിക്കുന്നുണ്ട്. കേസില് നേരത്തെ രണ്ടരക്കോടിയോളം രൂപ പിഴയൊടുക്കിയിരുന്നു. ഇതിനുശേഷം വീണ്ടും നടത്തിയ കണക്കെടുപ്പിലാണ് ഇപ്പോള് മൂന്നരക്കോടി രൂപ കൂടി പിഴയടക്കാന് നിര്ദ്ദേശിച്ചത്. ഭൂമി ഇടപാട് കേസില് വിചാരണ നേരിടണമെന്ന എറണാകുളം സെഷന്സ് കോടതി ഉത്തരവ് ചോദ്യം ചെയ്തുള്ള കര്ദിനാളിന്റെ ഹര്ജിയില് ഇന്ന് ഹൈക്കോടതി വിധി പറയാനിരിക്കെയാണ് ആദായ നികുതി വകുപ്പിന്റെ അന്തിമ റിപ്പോര്ട്ട് പുറത്തുവന്നത്. സൗത്ത് ഇന്ത്യന് ബാങ്കില് നിന്നെടുത്ത 58 കോടി തിരിച്ചടയ്ക്കാനാണ് സഭയുടെ കൈവശമുള്ള ഭൂമി വിറ്റത്. എന്നാല് ഈ കടം തിരിച്ചയ്ക്കാതെ രണ്ടിടത്ത് ഭൂമി വാങ്ങുകയാണ് സഭ ചെയ്തതെന്നാണ് പ്രൊക്യുറേറ്ററുടെ മൊഴി. മൂന്നാറിലെ ഭൂമിയിടപാടിന്റെ വരുമാന സോഴ്സ് എവിടെനിന്ന് എന്നും കൃത്യമായി പറയാനാകുന്നില്ല. മറിച്ച് വിറ്റ് ലാഭം ഉണ്ടാക്കുകയെന്ന ലക്ഷ്യത്തോടെയുള്ള റിയല് എസ്റ്റേറ്റ് ഇടപാടിലാണ് പങ്കാളികളായത്. അതിരൂപതയുടെ അക്കൗണ്ടില് നിന്നുള്ള പണം വകമാറ്റിയാണ് ഈ ഇടപാടുകള് നടത്തിയത്. യഥാര്ഥ വില മറച്ചുവച്ചാണ് അതിരൂപത ഭൂമിയിടപാടുകള് നടത്തിയത്. ഇടനിലക്കാരനായ സാജു വര്ഗീസ് ഭൂമി തുണ്ടുതുണ്ടായി മറിച്ചു വിറ്റ് വില്പ്പന നടത്തി. ഈ ഇടപാടുകളിലും യഥാര്ഥ വിലയല്ല രേഖകളില് കാണിച്ചത്. വന് നികുതിവെട്ടിപ്പാണ് ഈ ഇടപാടുകള് വഴി നടത്തിയത് എന്നും ആദായനികുതി വകുപ്പ് റിപ്പോര്ട്ടില് പറയുന്നു. Stories you may Like